|  |
| --- |
| **2.**  20 perc  **A SZOCIOLÓGIA MÓDSZERTANA**  Az előző fejezet arról informálta Önt, hogy mi is a szociológia, mióta beszélhetünk e társadalomtudományról, valamint, hogy milyen is a szociológiai szemléletmód.  A következőkben a szociológia módszereit ismerheti meg, és miután az egyes módszerek jellemzőiről, alkalmazási lehetőségeiről lesz szó, így ebben a fejezetben eltekintünk a tartalmi összefoglalótól és a tendenciák bemutatásától.  ***A szociológia empirikus tudomány, a „van” tudománya.*** Ennek megerősítését adta Karl Popper osztrák filozófus is, aki szerint a szociológiának úgy kell eljárnia, hogy amikor felmerül valamilyen probléma, amit az addigi tudományos ismeretek alapján nem lehet megmagyarázni, vagy megoldani, akkor megfogalmaz egy új elméleti hipotézist, amelyet a valóságban ki lehet próbálni és az új hipotézist a valóság vizsgálata, mérése útján ellenőrzi. |
| 1. ***A probléma felmerülése:*** olyan társadalmi jelenség, konfliktus, tendencia, amelyeknek megismerése és megmagyarázása szükségesnek látszik |
| 1. ***Elméleti feltételezések, hipotézisek*** megfogalmazása arra vonatkozóan, hogy mi idézhette elő az új jelenséget, problémát, konfliktust. |
| 1. ***Az elméleti hipotézisek mérhető formában történő megfogalmazása.*** Milyen információkra van szükség ahhoz, hogy a kérdés megválaszolható legyen, milyen módszereket szükséges, illetve ajánlatos alkalmazni a kérdéses információk összegyűjtéséhez? |
| 1. ***Az adatok gyűjtése:*** olyan információk beszerzése, amelyek segítenek a felmerült probléma megmagyarázásban, megoldásában. |
| 1. ***Az adatok feldolgozása, az elemző tanulmány elkészítése***. Ezen utolsó lépés során a kapott információk birtokában összefüggéseket, tendenciákat keresünk, valamint megvizsgáljuk, hogy kiinduló elméleti hipotéziseink mennyire igazolódtak be, vagy cáfolódtak meg. |
| A szociológiai kutatásoknál nagyon fontos a probléma pontos meghatározása, annak a megfogalmazása, hogy "mi is a gond", milyen a probléma természete, melyek annak határai.  Amikor valamilyen probléma felmerül, akkor mindig megpróbáljuk megkeresni annak okát: a feltételezések kapcsán fontos kiemelni, hogy amennyiben a kutatás során valamelyik hipotézisünk hamisnak bizonyul, úgy azt azonnal el kell vetni. |
| A következőkben nézzük meg, milyen lehetőségeink vannak arra, hogy a felmerülő probléma megoldására adatokat gyűjtsünk!  Már most jelezzük, hogy az adatgyűjtési módszerek jobb megismerése érdekében ezen anyagrészben olyan példákat ismertetünk, amelyek a kissé elvont elméleti tananyagot életszerűbbé teszik. |
| AZ ADATGYŰJTÉS FORRÁSAI |
| **A/ *Másodlagos (szekunder) források:*** a már rendelkezésre álló információk rendszerezése, elemzése (pl. szakkönyvek, szakfolyóiratok, statisztikai adatok, egyéni adatok - visszaemlékezések, dokumentumok, naplók stb. - másodelemzése, összehasonlítása.) A szociológiai vizsgálatokat általában a másodlagos adatok gyűjtésével és elemzésével kezdjük. |
| **B/ *Elsődleges (primer) források:*** olyan információk összegyűjtése, amelyek nem állnak rendelkezésre. Ezeket az adatgyűjtési módszereket összefoglalóan **primer** adatfelvételeknek nevezzük. A primer vizsgálatok leggyakrabban alkalmazott módszereit az alábbiak:  - megkérdezés,  - megfigyelés  - kísérlet  Amikor a következőkben részletesen ismertetésre kerülő eljárásokat alkalmazzuk, akkor azt is mindig el kell döntenünk, hogy milyen körből szerezzük be a szükséges információkat, azaz kik lesznek a megkérdezettek, a megfigyeltek, illetve a kísérlet alanyai. A legtöbb esetben nincs lehetőség arra, hogy a vizsgált problémában érintett személyek teljes körét bevonjuk a primer adatfelvételbe, ezért meg kell találni azt a legcélravezetőbb utat, amelynek segítségével a kérdésben kompetens személyek közül kiválasztjuk a vizsgálat alanyait. Az érintettek kiválasztását mintavételnek nevezzük. |

|  |
| --- |
| **B/1. MINTAVÉTELI MÓDSZEREK**  Az alábbi eljárásokkal Ön más tantárgy keretében és más megközelítésben is találkozik a kurzus folyamán. A szociológiánál mélyebben érinti e kérdést a statisztika. A statisztikai mintavétel elmélete szerint megfelelően választott minta esetén elég a teljes sokaságnak egy kis részét megvizsgálni ahhoz, hogy meglehetősen pontos adatokat kapjunk a teljes sokaságról, pontosabban, hogy a minta alapján kapott eredményeket viszonylag kis hibahatárral kiterjeszthessük, általánosíthassuk az egész sokaságra.  A „megfelelő” (valószínűségi) mintavétel azt jelenti, hogy a vizsgálni kívánt **sokaság minden tagjának egyenlő esélye kell, hogy legyen arra, hogy a mintába kerüljön**, vagyis, hogy véletlenszerűen kell kiválasztani a mintába kerülő személyeket, családokat, lakásokat stb. Az ilyen módon választott mintát nevezzük reprezentatív mintának.  Reprezentatív mintát nyerhetünk az alábbi módokon: |
| **B/1/a - egyszerű véletlen kiválasztás**   * sorsolás (sorszámozzák az alapsokaság egyedeit és a kihúzott egyedek alkotják a mintát) * mechanikus, vagy minden n-edik módszer (pl. az érintettek rendelkezésre álló listájából minden 15. személy, család, vagy lakás kiválasztása) * random módszer, vagy a véletlen számok táblázata |
| **B/1/b - rétegzett mintavétel**  arányos rétegzett (a minta az alapsokaság meghatározott szociológiai faktorok szerinti megoszlását követi)  koncentrált rétegzett (kvótás) (ha a vizsgált ismérv szóródása rétegenként különböző, akkor a hibahatárok csökkentése érdekében célszerű ezt az eljárást alkalmazni. Ezt a mintavételi eljárást akkor is alkalmazzuk, ha a probléma megoldására összegyűjtendő információk kiemelten fontos csoportoktól szerezhetők be.) |
|  |

|  |
| --- |
| **B/2** **A PRIMER ADATFELVÉTEL MÓDSZEREI**  **B/2/1** **MEGFIGYELÉS**  A megfigyelést a szociológia akkor alkalmazza, ha olyan információkra van szüksége, amelyeket kérdezés segítségével nem tud összegyűjteni.  A megfigyelésnek két fajtáját szoktuk megkülönböztetni: |
| ***a/- külső megfigyelés,*** amikor a kutató nem vesz részt a megfigyelt jelenségben. Ez a módszer akkor alkalmazható, ha a megfigyelés ténye nem módosítja a jelenséget, illetve nem változtatja meg a megfigyeltek magatartását.  Külső megfigyelésre ma már gyakran alkalmaznak elektronikus eszközöket is (videókamerák), felhasználásuk azonban csak akkor lehetséges, ha az érintettek előzőleg, vagy esetenként utólag engedélyezik azt. |
| ***b/ - résztvevő megfigyelés***, amikor a kutató maga is részt vesz a megfigyelt jelenségben, csoportban, cselekvésben. Annak vizsgálata pl. hogy egy munkahelyen a dolgozók milyen taktikákat vetnek be teljesítményük visszatartására, történhet megkérdezéssel, de nem biztos, hogy a válaszok hitelesek lesznek. Ebben az esetben jobb módszer, ha a kutató beépül a kérdéses munkacsoportba és megfigyeli a tagok viselkedését. |
| KÉRDÉS  Tegyük fel, hogy Önt és két másik kollégáját főnöke delegálja a Közgazdasági Vándorgyűlésre, és azt kéri, hogy a rendezvény első napjáról mindhárman készítsenek részletes megfigyelést. Mit gondol? Lenne a három megfigyelési anyag között különbség? |
| ***A megfigyelési eljárások legnagyobb hátránya a szubjektivitás.*** A kutató bármennyire is törekszik az objektivitásra, tudjuk, hogy ugyanazt a jelenséget személyiségünktől, beállítódásunktól függően másként értékelhetjük. |
| **B/2/2** **KÍSÉRLET** |
| E módszer lényege, hogy ***a kutató maga szabályozza a megfigyelt jelenség feltételeit.*** Valamilyen hatást gyakorol egy jelenségre, egy csoportra, vagy egy személyre, és megnézi a hatás eredményeként bekövetkezett változásokat. A hatásváltozások kvantitatív és kvalitatív módon vizsgálhatók.  Ha pl. arra vagyunk kíváncsiak, hogy a környezeti feltételek (gépek elrendezése, világítás) módosítása miként befolyásolja a dolgozók magatartását, illetve teljesítményét, akkor a viselkedések megváltozását megfigyeléssel követhetjük nyomon, míg a teljesítmények alakulása számszerűen is mérhető. |
|  |
| **B/2/3** **MEGKÉRDEZÉSES VIZSGÁLATOK** |
| A megkérdezéses vizsgálatok több szempontból, és többféle módon csoportosíthatók. Azt mondhatjuk, hogy ez a leggazdagabb adatfelvételi módszer, hiszen a kutatás céljának függvényében bőven válogathatunk az eljárások arzenáljában.  Milyen megkérdezési módszert válasszunk?  A megkérdezéses metodikák közötti választási döntésben kiemelkedő szerepe van a vizsgált probléma természetének, a kutatás céljának és a megszerzendő információk milyenségének. Amennyiben a probléma nem válaszolható meg pusztán mennyiségi adatok összegyűjtésével, úgy a kutató a „finomabb”, minőségi adatok beszerzése érdekében a mélyinterjús (vagy egyéb kvalitatív) módszerhez folyamodhat.  A mélyinterjú egyfajta beszélgetés a kutató és a vizsgálatba bevont személy között, mely beszélgetés során egy korábban elkészített vázlat kérdéseire kívánunk választ kapni. A mélyinterjú lehetővé tesz a válaszadó számára, hogy fantáziája szabadon szárnyaljon, így mód nyílik arra, hogy a kutató olyan információkhoz is hozzájusson, amelyekre az előzetes felkészülés során esetleg nem is gondolt. |
| A szociológiai kutatások leggyakrabban használt módszere a kérdőíves adatfelvétel, vagy survey módszer. A továbbiakban ennek lépéseivel részletesebben foglalkozunk.  A kérdőíves adatfelvétel mindenekelőtt abban különbözik a mélyinterjútól, hogy a válaszlehetőségek többnyire kötöttek. Bizonyára Önt is sokszor felkeresték már személyesen, vagy levélben azzal a kéréssel, hogy töltsön ki egy kérdőívet. |
| **A kérdőíves adatfelvételek több szempont szerint csoportosíthatók:** |
| 1. ***A kommunikáció módja szerint:***   Az írásbeli megkérdezés a legrégebben alkalmazott eljárások közé tartozik. A szociológiai kutatások során mégis ritkábban alkalmazzák, mint a szóbeli, személyes megkérdezést, telefonon pedig inkább közvélemény-kutatásokat végeznek. A mélyebb társadalmi problémák vizsgálatára a mélyinterjúk és a szóbeli kérdőíves megkérdezések alkalmasabbak. |
| 1. ***megkérdezés gyakorisága alapján*** az esetek többségében folyamatos vizsgálatok készülnek. A többszöri adatfelvétel lehetőséget nyújt arra, hogy a vizsgált társadalmi jelenségben bekövetkezett változásokat felfedjük, tendenciákat mutassunk ki, összehasonlító elemzéseket végezzünk. A következő fejezetekben tárgyalásra kerülő problémák esetében majd látható lesz, hogy a szociológia egyes területein folyamatos nemzetközi összehasonlító adatfelvételek készülnek, hiszen csak ezek tükrében kaphatunk választ pl. arra, hogy is alakulnak a különböző országokban a rétegek közötti különbségek, miként változik az emberek életmódja az egyes társadalmakban, milyenek a mobilitási esélyek stb. |
| A kérdőíves megkérdezések egyik kulcskérdése a kérdőívek szerkesztése.  A tapasztalatok azt mutatják, hogy ***nincs tökéletes kérdőív.*** Még a legszisztematikusabb munkával elkészített kérdőívbe is bele lehet kötni, meg lehet fogalmazni hiányosságokat. |
| Annak ellenére, hogy megítélésünk szerint nincs tökéletes kérdőív, vannak jól, és kevésbé jól előkészített megkérdezések.  Mire ügyeljünk a kérdőívek szerkesztése során?   1. a kérdéseket egyértelműen, világosan, röviden kell feltenni, hogy adják meg a lehetőséget a célba találó válaszokra 2. a kérdések sorrendjének logikailag és lélektanilag megalapozottnak kell lennie 3. nem szabad sugalmazó kérdéseket feltenni 4. vigyáznunk kell arra, hogy az előző kérdésekre adott válaszok ne befolyásolják a következő válaszokat 5. a kérdésfeltevés során meg kell teremteni a kontroll lehetőségét, azaz ellenőrző kérdéseket kell feltenni 6. a kérdések megfogalmazásánál figyelembe kell venni a feldolgozás szempontjait is 7. nincs recept arra, hogy hány kérdést lehet feltenni egy kérdőívben, de a túl hosszú kérdőívek nem ajánlatosak |
| Ezek a szempontok változhatnak annak függvényében is, hogy milyen módon történik a kérdőív kitöltése.  *Hogyan csoportosíthatók az egyes kérdések?*  Zárt kérdésekről akkor beszélünk, ha a válaszlehetőségek előre rögzítettek, és a megkérdezettől azt kívánjuk, hogy az előre megjelölt lehetőségek közül valamelyiket jelölje meg.  Amennyiben mindössze két lehetőség közül választhat a megkérdezett, úgy a zárt kérdés alternatív, ha több előre megadott lehetőséget is megjelölhet, úgy a kérdés szelektív. Utóbbi esetben gyakori, amikor azt kérjük, hogy a válaszadó rangsorolja az általunk felsoroltakat. Ismeretesek még az ún. skálakérdések is. Utóbbiak lehetnek számozott, vagy írott skálák. (Pl. a megkérdezettől azt kérik, hogy osztályozza le 1-5-ig a hazai nyugdíjrendszer, vagy azt kérdezik tőle, hogy mennyire elégedett a munkanélküli segélyek összegével, és itt a következő válaszokat jelölheti meg: elégedetlen, csak részben elégedett, elégedetlen.)  A nyitott kérdések hasonlítanak a mélyinterjú kapcsán elmondottakhoz: nincsenek előre rögzített válaszlehetőségek, a megkérdezett szabadon fejtheti ki véleményét. |
| Írásbeli megkérdezés esetén érdemes rövidebb kérdőívet készíteni, és mellőzni a magyarázatra szoruló kérdéseket, szóbeli megkérdezés során pedig kulcskérdés a „lekérdező” személyisége.  KÉRDÉS  ***Ön szerint milyen tulajdonságokkal kell rendelkeznie egy jó kérdezőbiztosnak?*** |
| **B/2/4 ÚJ TRENDEK, ALTERNATÍV MÓDSZEREK**  A fentebb felsorolt primer adatgyűjtési módszereken túl napjaink társadalomkutatási (ezen belül szociológiai) módszerek újfajta változatai jelentek meg. Ezek közül a teljesség igénye nélkül ízelítőként mutatunk be néhányat.  A **digitális forradalom hatása** ezen a területen is erőteljesen éreztette hatását. Mind mennyiségi (kvantitatív), mind pedig minőségi (kvalitatív) kutatások oldalán jelentek meg ehhez kapcsolódó új trendek. A kvantitatív adatok feldolgozása és megszerzése során bővültek a mintavételi lehetőségek. Az internet elterjedésével a „Big Data” soha eddig nem látott adatmennyiséget kínál a társadalomkutatók számára, amelyet azonnal, általában önkéntesen osztanak meg magukról a felhasználók. A kihívás így elsősorban az adatok hozzáférése oldaláról az adatok megfelelő szelektálásának irányába tolódott el.  Erre a kihívásra különféle módon reagál a szakma. Egyesek a szociológia válságát látják a folyamatban, mások a módszertani megújulás lehetőségét.  Gyakran érvelnek a kevert módszerek szükségessége mellett, amelyek mind mennyiségi, mind pedig minőségi elemeket tartalmaznak. A kvalitatív és kvantitatív módszerek egymást kiegészítő, együttes alkalmazása a tapasztalatok alapján sok esetben jelentősen növeli a kutatások érvényességét és megbízhatóságát.  Célzott primer kutatási lehetőségeket is rejt magában a digitalizáció. Ilyen például a kvalitatív módszerek közé tartozó netnográfia (olyan módszer, amely adaptálja az etnográfiai kutatási technikákat az on-line közösségek kultúrájának vizsgálatához) amely során gyakran elemeznek a kutatók fórumokat, blogbejegyzéseket, de újfajta kvantitatív adatelemzési trendek is napvilágot láttak mostanában (pl. útelemzési technikák). |
| A **részvételi módszerek** elterjedése is figyelemreméltó módszertani változás, bár fontos megjegyezni, hogy ezeket a módszereket már a szociológia előfutárai is alkalmazták (pl. Booth, Le Play). Az igazi változás abban következett be, hogy elsősorban a német kritikai filozófiából, a társadalmi konstruktivizmusból és fenomenológiai nézetekből táplálkozva mintegy önálló paradigmává kezdte kinőni magát. Az ide kapcsolódó irányzatok alapjában kérdőjelezik meg a kutatói objektivitást. Azzal érvelnek, hogy mivel teljesen objektív úgysem tud lenni egy kutatás, a minőségbiztosítást az jelenti, ha a kutató képes megfelelően reflektálni saját szubjektivitására. A kutató nem lehet független kutatásának tárgyától, ez csupán egy hamis illúzió. A részvételi módszerek egyik radikális változata a **részvételi akciókutatás**, ami olyannyira nem tekinti függetlennek a kutatót, hogy ebben a tudatos beavatkozás fontos fázisát képezi a kutatásnak. A kutatási folyamatra egy közös tanulási folyamatként tekint, amelynek mind a kutató, mind pedig a laikus tudással rendelkező érintettek szereplői. A beavatkozást (akciót) ilyen módon tulajdonképpen a működőképesség tesztjének tekinti ez a megközelítés. Elsősorban a periférikus, marginalizált társadalmi csoportok vizsgálata, velük való együttműködés során alkalmazzák ezt a ma még alternatívnak számító megközelítést. |
| KÉRDÉS  Most, hogy Ön megismerte a primer kutatások legfontosabb eljárásait, gondolja végig, hogy vajon milyen szempontokat kell mérlegelnünk, amikor a primer adatfelvételi módszerek között választunk? |
| A szakirodalom az alábbi tényezők mérlegelését feltétlenül szükségesnek tartja:   1. milyen információkra van szükségünk a probléma megoldásához 2. honnan és milyen módon szerezhetők be a szükséges adatok 3. mennyi idő áll rendelkezésünkre, hogy a primer adatfelvételt lebonyolítsuk 4. mennyi pénzünk van a kutatás lebonyolítására |
| Annak ellenére, hogy gyakran a kutatás finanszírozása jelenti a szűk keresztmetszetet mégis sokkal fontosabb, hogy olyan eljárásokat alkalmazzunk a vizsgálat lebonyolítására, amelyek segítségével hozzájutunk a számunkra fontos adatokhoz, információkhoz. Egy olcsóbb és gyorsabb eljárás lehet, hogy nem segíti elő a probléma alapos megismerését. |
| Fejezetünk végén eljutottunk odáig, hogy már sok-sok adat és információ birtokában vagyunk. És most jön a szociológiai kutatás érdemi része! |
| KÉRDÉS  Mi a kutatási folyamat utolsó fázisa?  Ön milyen feladatokat végezne el az adatok feldolgozása során és milyen szempontokat venne figyelembe, amikor végső elemző tanulmányát a vizsgált problémáról elkészítené? |
| Az első feladat az információk rendszerezése, szelektálása. Külön kell választanunk a különböző forrásokból szerzett adatokat, el kell készíteni a feldolgozás menetének vázlatát.  A megfigyelési jegyzőkönyvek, a kísérletek és a mélyinterjúk feldolgozása nem történhet gépi úton. Ezeket a rögzített információkat alaposan átgondolva meg kell találni a kimutatható tendenciákat, és fel kell hívni a figyelmet az esetleges különbségekre.  Említettük, hogy a megfigyelések egyik legnagyobb hátránya a kutató szubjektivitása. Ez a tényező a feldolgozás során is jelen van: a megfigyelt jelenség leírásának, vagy egy mélyinterjú értelmezésének során is befolyásoló tényező lehet a kutató személyisége, beállítódása, felfogása. Erre reflektálnia kell a kutatónak a folyamat során. |
| A kérdőíves adatfelvételek feldolgozása ma már szinte kizárólag gépi úton történik. A szociológia módszereit igen nagymértékben segítette a matematikai statisztika rohamléptékű fejlődése az elmúlt években. Az egyre ügyesebb, gyorsabb és olcsóbb elektronikus számítógépek lehetővé tették a szociológusok számára a bonyolultabb számításokat igénylő, sokváltozós matematikai statisztikai módszerek felhasználását az elemzésekben. Ezeket a módszereket nem tartjuk szükségesnek ismertetni, hiszen Ön közgazdász szeretne lenni, és ha sikeresen befejezi ezt a távoktatási kurzust, akkor a fent említett matematikai-statisztikai eljárásokat meg fogja ismerni. |
| A kérdőívek feldolgozása kapcsán itt csak azokra a szempontokra hívjuk fel a figyelmét, amelyek elengedhetetlenek ahhoz, hogy az adatfeldolgozás sikeres legyen. |
| - a beérkezett válaszokat a feldolgozás céljára számmal ellátott kategóriákba csoportosíthatjuk. Ezt a műveletet kódolásnak nevezzük. A kódoláshoz részletes kódutasítást kell készíteni, amely tartalmazza, hogy mely válaszok milyen kód alá tartoznak. A kérdőív nyitott kérdéseit (ahol nagyon sokféle választ kaphatunk) is csoportosítanunk kell.  - ezt követően rögzítjük az adatokat. Az adatok rögzítése különböző matematika-statisztikai programok segítségével általában gépi úton történik.  - mind a kódolást, mind az adatrögzítést célszerű ellenőrizni (ha egymásnak ellentmondó válaszokat találunk, utána kell nézni annak, vajon a megkérdezett miért került ellentmondásba önmagával, és a hibás válasz miként korrigálható - tisztítás)  - ezt követően már a számítógépes programok segítségével készíthetünk táblázatokat, grafikonokat az elemzés elősegítésére. |